Mike Pompeo , utanríkisráðherra Bandaríkjanna , telur allar líkur á því að íranskar hersveitir muni gera árás á hersveitir Bandaríkjanna til að hefna fyrir morðið á Qasem Soleimani sem var drepinn aðfaranótt föstudags síðastliðins . „ Við teljum að það séu sterkar líkur á því að Íran geri mistök og ákveði að ráðast á hersveitir okkar í Írak eða hermenn okkar í norðausturhluta Sýrlands , “ sagði ráðherrann við bandaríska fjölmiðilinn Fox News í gærkvöldi er hann var spurður út ummæli æðsta klerks Írans sem hefur heitið grimmilegum hefndum vegna loftárásarinnar sem grandaði Soleimani og fleirum . „ Það yrðu mikil mistök af hálfu Írans , “ bætti Pompeo við . Um 60 þúsund bandarískir hermenn eru í Mið-Austurlöndum , þar á meðal um 5.200 í Írak . Þrjú þúsund til viðbótar voru sendir þangað í kjölfar þess að Soleimani var drepinn . Pompeo sagði Bandaríkin vera búin undir ýmiskonar viðbrögð frá Íran , þar á meðal tölvuárásir . Íraksþing vill erlenda hermenn úr landi Hassan Nasrallah , hershöfðingi Hezbolla-samtakanna í Líbanon , sem studdur er af írönskum stjórnvöldum , tók í gær undir orð æðsta klerks Írans og lofaði hefndum með því að ráðast að Bandaríkjamönnum . „ Bandaríski herinn myrti þá og þeir munu borga fyrir það , “ sagði Nasrallah . Löggjafarþingið í Írak samþykkti í þingsályktun í gær um að þessi yrði krafist að erlendir hermenn yfirgæfu landið . Bandarískar hersveitir hafa verið þar síðan árið 2014 þegar stjórnvöld þar í landi buðu þeim að koma þangað og aðstoða í stríðinu við Íslamska ríkið . Mike Pompeo segist þó fullviss um að írakar vilji hafa bandarískar hersveitir áfram í landinu til að aðstoða stjórnvöld í baráttunni við hryðjuverkasamtök .